פתיחת קניון בשבת? – על מנוחה, מסחר והנאה בשבת 
מרכז יעקב הרצוג

הצעת הנחיה: 
רציונל תוכני:
על המקורות:
המקורות עוסקים בשאלת צביונה הציבורי של השבת וראייתה כנכס תרבותי וחברתי. הם מתמקדים בסוגיית המסחר בשבת, ומסייעים לקבוצות השונות להציג את עמדתן בנושא פתיחת קניון בשבת.
המקורות מסודרים על פי סדר כרונולוגי: היחס לשבת ולמסחר בשבת במקרא, היחס בהגות הציונית ובימינו.

•	א. מסחר בשבת – בימים ההם
תיאור השבת בימיו של נחמיה (המאה ה-5 לפנה"ס), מגלה התמודדויות דומות לימינו. נחמיה מתאר את השבת כיום חול שבו נערך מסחר, ואת התנגדות הסוחרים לסגור את  שערי ירושלים ולהפסיק את המסחר בשבת. נחמיה זועם על חילול קדושת השבת ורואה בכך מעשה שיביא על בני העיר את חורבנם.

•	ב. השבת כמדורה של תרבות
קטע לימוד זה נכתב על ידי אחד ממנהיגי תנועת העבודה, ברל כצנלסון, שהרבה לעסוק בדרכים לשימור התרבות והמסורת היהודיות על ידי תנועת העבודה החילונית. הוא ראה בשביתת המסחר ובמנוחת השבת ערכים אוניברסליים וסוציאליסטיים שצריך לשמר ושיש לראות בהם מקור לגאווה והערכה של כלל הציבור הישראלי. 

•	ג. שביתת נשק במלחמת הקיום
ההוגה היהודי-אמריקני אברהם יהושע השל עסק רבות במשמעות השבת לאדם בן זמננו. השבת היא בעיניו אי של שלום, זמן אחר שבו האדם פטור מטרדות היומיום, הפרנסה, איכות אחרת של חיים שבה האדם מתנתק מאלילות החומר והכסף ומתפנה לקיום נעלה יותר.

•	ד. פעולת תרבות בשבת
בשנת 1991 הוציאה עיריית נתניה צו סגירה לבית-קולנוע בעיר שפתח את שעריו בשבתות ובחגים, ונימקה את צעדה כ"התחשבות ברגשות הציבור הדתי בעיר". הבעלים עתרו לבג"ץ בטענה שהצו אינו חוקי, משום שחוק-העזר העירוני אוסר פתיחת "בתי עינוג" בימי מנוחה, אולם מתיר את פתיחתם "לצרכי חינוך ותרבות". בית-המשפט העליון קיבל את העתירה, קבע, בהחלטה תקדימית חשובה, כי הקרנת סרטים היא "פעולת תרבות", ופתח בכך את השער להקרנת סרטים ולפתיחת בתי-קולנוע בכל הארץ.קטע הלימוד הבא מביא חלק מפסיקתו של שופט בית המשפט העליון, מאיר שמגר. 

•	ה. אמנת גביזון-מדן
אמנת גביזון-מדן נכתבה תוך שיתוף פעולה בין הפרופ' למשפטים רות גביזון מהאוניברסיטה העברית לבין הרב יעקב מדן מישיבת הר עציון. מטרתה לנסות ולגשר על מחלוקות ופערים הנוגעים לנושאים יהודיים בציבוריות הישראלית. נושא מרכזי באמנה הוא אופייה הציבורי של השבת. הכותבים טוענים כי מאז שנקבע ה"סטטוס קוו" שאינו משנה את אופיה הציבורי של השבת כפי שהיה מקובל עם הקמת המדינה, השתנתה החברה הישראלית והשתנו תנאי חייה ולכן יש ליצור הסכמה חברתית רחבה לגבי אופייה של השבת בימינו.    

תיאור מתודי:
פתיחה
המנחה יפתח בסיפור מעשה דמיוני שישמש רקע למשחק התפקידים: 
עיירת נווה דרום הממוקמת כשעתיים נסיעה מבאר שבע, נמצאת כעת בתנופת פיתוח וקליטה של צעירים ואנשי אקדמיה. העיירה מאוכלסת בישראלים ותיקים שמחציתם דתיים ומחציתם חילוניים, ותושביה חרטו על דגלם ערכים של  פלורליזם ופתיחות, תוך שהם מהלכים בין הרצון לשמור על ליברליות וחופש לבין הרצון לכבד את המסורת ולשמרה. העיירה סמוכה לקיבוצים רבים, וחבריה מנסים לשפר את היחסים איתם. 
משקיע אוסטרלי מעוניין להקים במקום קניון, שעשוי להוות פוטנציאל לפריחה כלכלית וחברתית. להגדיל את מקומות התעסוקה ולהפוך את העיירה למוקד מפגש ובילוי לתושבי האזור. 
בפני מועצת העיירה הובאה השאלה, האם הקניון החדש ייפתח גם בשבת. בוועדה יושבים אתם - נציגי הקבוצות השונות המתגוררות בעיירה, ועליכם לקיים דיון ולקבל החלטה על גורלו של הקניון בשבת. 

פעילות ולימוד בקבוצות
•	המנחה יחלק את המשתתפים לצוותים שווים בגודלם: 
סוחרים חילוניים, סוחרים דתיים, מועצת רבנים, תושבים חילוניים (2 צוותים - בעד ונגד), תושבים דתיים, התנועה החילונית (2 צוותים - בעד ונגד), מועצת נוער. 
•	כל צוות יאפיין בקווים מרכזיים את הצוות שאותו הוא מייצג ואת האינטרסים שלו, יברר את עמדתה של הדמות וירשום את הטיעונים שלה בעד/נגד פתיחת הקניון בשבת.
•	כל צוות ילמד יחד את מקורות א'-ד', ינסה להתמודד עם הטיעונים על פי דעתו האישית.
•	לאחר מכן יבחר הצוות מקור שראוי להתייחס אליו בדברי השכנוע שלו – אם כמקור התומך בעמדת תושבי העיירה אותם הוא מייצג, ואם כמקור השולל את עמדתם.

במליאה
•	בכל פעם יציג נציג אחר את עמדת הצוות שלו.
•	מדי פעם יזרוק המנחה כדור לעבר משתתף אחר שיהיה עליו להתייחס לנאמר על-ידי הנציג שלפניו ולהציג את עמדת הצוות שלו.  

דיון במליאה
•	מה היה קל/ קשה בפעילות הצוותית, מבחינת מציאת הטיעונים, עמדה אישית והזדהות עם הדמות?
•	מהם הקשיים הקשורים בשבת הנובעים מהרצון לחיות בקהילה מעורבת ?
•	כיצד ניתן להתמודד עם קשיים כאלו? כיצד ניתן לפתור מחלוקת כאלו?
•	האם יש קבוצות בחברה הישראלית שאמורות או צריכות להתפשר? למה דווקא הן?
•	איזה מקור דיבר אל ליבכם באופן אישי? מדוע?

לימוד משותף
•	המנחה יציג בפני המשתתפים את אמנת גביזון-מדן.
•	הקבוצה תקרא ביחד את קטע ה' ותעסוק בשאלות המנחות.